
                                                                                                                                          Anexă

                                                                                                                                                la Ordinul Ministrului Transporturilor şi Infrastructurii Nr 2047 din 05.11.2025                                 
Normele metodologice

privind repartizarea şi utilizarea autorizaţiilor CEMT

pentru transportul rutier internaţional de mărfuri 

pentru anul 2026





Consideraţii generale
În anul 2026, autorizaţia CEMT va putea fi utilizată numai în format digital, pe desktop sau telefon mobil, accesând programul dedicat la adresa:
https://eds.itf-oecd.org/romania
Programul respectiv, denumit generic: Sistemul CEMT DS <Sistemul CEMT Digital (DS)>, se referă la sistemul digital gestionat de Secretariatul ITF/CEMT de la Paris, utilizat pentru emiterea, anularea, înlocuirea, utilizarea, administrarea şi controlul autorizaţiilor CEMT. El poate fi accesat prin portalul web sau prin intermediul aplicaţiei dedicate pentru telefonul mobil; aplicatia pentru mobil este disponibilă numai pentru autorităţile de control.

Sistemul CEMT DS oferă varianta de lucru în limba română. El prezintă detaliat, prin tutoriale şi functii „help”, modul de utilizare a sistemului respectiv de către fiecare participant în procedura de utilizare a autorizaţiei CEMT: manager, conducător auto, autoritate de control.

Ministerul Transporturilor şi Infrastructurii, prin Direcţia de Transport Rutier, este autoritatea competentă pentru gestionarea Sistemul CEMT DS pe teritoriul României. 
În acest scop:
● creează contul, prin Sistemul CEMT DS, pentru operatorii de transport români utilizatori de autorizaţii CEMT;

● creează contul, prin Sistemul CEMT DS, pentru autorităţile naţionale de control;

● alocă autorizatiile CEMT operatorilor de transport români. 
Dupa activarea contului de către administrator, accesul utilizatorilor la Sistemul CEMT DS  se face prin adresa: https://eds.itf-oecd.org/romania, utilizand credenţialele: 
■ user name: adresa de mail a persoanei delegate, conform contului activat in aplicatia de solicitare CEMT;
■ parola; parola se schimbă de utilizator după prima accesare. 

User name şi parola este transmisă de administrator la prima accesare, de către solicitant, a Sistemului CEMT DS, în urma unei solicitări prin mail adresată Secretariatului CEMT.

Sistemul CEMT DS poate fi utilizat începând cu 01 decembrie 2025. 

Principiul Sistemului CEMT DS porneste de la posibilitatea pe care o oferă sistemul fiecărui utilizator desemnat de a deschide conturi dedicate altor utilizatori din cadrul entitătii respective: conducători auto, persoane responsabile, etc, conturi prin care aceştia pot accesa autorizaţiile CEMT alocate şi utiliza autorizatiile respective prin mentionarea, în format digital, a curselor efectuate. 
Acelaşi principiu se aplică şi în cazul autorităţilor de control care pot deschide conturi dedicate altor utilizatori, împuterniciţi în procedura de control a autorizaţiilor CEMT.
Autorităţile de control pot accesa Sistemului CEMT DS şi pentru aplicaţia de mobil:

Android: https://play.google.com/store/apps/details?id=com.ecmt.license
Apple: https://apple.co/3KsmklM
Capitolul I.
Utilizarea autorizaţiilor CEMT
            Art. 1. Autorizaţiile CEMT se acordă de Forumul Internaţional al Transporturilor (ITF), organizaţie interguvernamentală cu sediul la Paris, ministerelor de transport ale statelor membre ITF participante la sistemul autorizaţiilor CEMT, denumite mai departe state CEMT, în scopul facilitării transporturilor internaţionale rutiere de marfă, armonizării condiţiilor de competiţie şi utilizării, mai eficiente, a autovehiculelor. 
           Art. 2. (1) Autorizaţiile CEMT sunt autorizaţii cu caracter multilateral, utilizate în vederea efectuării transporturilor rutiere internaţionale de mărfuri contra cost pe teritoriul statelor CEMT prevăzute în Anexa 1 A la prezentele norme, de către operatorii de transport rutieri autorizaţi pentru efectuarea acestei categorii de transport, în conformitate cu legislaţia naţională specifică. 

Caracterul multilateral al unei autorizaţii CEMT este dat de posibilitatea utilizării ei şi pentru efectuarea transporturilor între statele membre CEMT, altele decât statul de înmatriculare al operatorului de transport rutier respectiv, transporturi denumite generic: „terţă ţară”.

(2) Autorizaţiile CEMT se repartizează operatorilor de transport rutieri români pentru derularea transporturilor:


●  între România şi statele CEMT non-UE; 

●  între statele CEMT non-UE; 

●  între statele UE şi statele CEMT non-UE. 
Derularea transportului rutier internaţional de marfă între România şi statele membre UE se face pe baza copiei conforme a licenţei comunitare, reglementată prin Ordonanţa Guvernului nr.27/2011 privind transporturile rutiere, cu modificările şi completările ulterioare. 
Lista statelor membre UE şi a statelor pe teritoriul cărora se aplică legislaţia comunitară, state pentru care transportul rutier internaţional de marfă se derulează numai pe baza copiei conforme a licenţei comunitare este prezentată în Anexa  1 B. 
(3) Autorizaţiile CEMT sunt eliberate, gestionate şi controlate utilizând Sistemul CEMT DS.

În acest scop, Normele CEMT utilizează următoarele noţiuni:

● Document digital CEMT<Licence information document>:  
document care conţine informaţii despre o autorizaţie CEMT care este utilizată în conformitate cu Sistemul CEMT DS, document utilizat pentru control – Anexa 2 A, 2B.
● Document digital de informare asupra cursei CEMT <Journey Information Document>: 
un extras al carnetului de drum digital care conţine informaţii privitoare la ultimele zece curse derulate cu o autorizaţie CEMT, document utilizat pentru control – Anexa 5.

● Carnetul de drum digital <Logbook>: 
înregistrare digitală care este parte integrantă, asociată unei autorizaţii CEMT care conţine, în ordine cronologică, informaţii despre toate operaţiunile de transport – cursele cu încărcătură şi fără încărcătură, efectuate cu autorizaţia CEMT respectivă - Anexa 4.

Totodată, în cuprinsul Normelor se utilizeaza următorii termeni: 

● prin cursă se înţelege deplasarea vehiculului - încărcat sau gol - între un punct de plecare şi unul de sosire, situate în două state CEMT diferite;

● prin autovehicul se înţelege un vehicul rutier care se deplasează prin propulsie proprie şi care este utilizat, exclusiv, pentru transportul de mărfuri;

● „Ghidul CEMT” se referă la prevederile „Ghidului de utilizare a contingentului multilateral CEMT”, document valabil începând cu 01.01.2026.

          (4). Din punct de vedere al valabilităţii, autorizaţia CEMT poate fi:

a) anuală, valabilă un an calendaristic, al carei model este prevăzut în Anexa 2 A;    
b) „pe termen scurt”, valabilă 30 zile al carei model este prevăzut în Anexa  2 B. Autorizaţia CEMT „pe termen scurt” nu este valabilă în Austria.
	● Pentru anul 2026, România primeşte numai contingent de autorizaţii CEMT anuale.


	Art. 3. Condiţii particulare în utilizarea autorizaţiilor Cemt

          În perioada valabilităţii autorizaţiei CEMT (01.01. – 31.12.2026), operatorul de transport rutier poate efectua un număr nelimitat de curse, cu respectarea urmatoarelor condiţii particulare: 
I. Autorizația CEMT permite derularea operaţiunilor de transport rutier internaţional în următoarele condiţii:

(i)- după prima cursă, cu încărcătură sau fără, între statul de înmatriculare şi un alt stat CEMT, 

transportatorul poate efectua maximum trei curse cu încărcătură în afara statului de înmatriculare (fără să se întoarcă în statul de înmatriculare). 

                            prima cursă
                    încărcat sau gol                              max. 3 curse

                  A, I, GR au restricţii                        cu încărcătură
                       
                                          reîntoarcere obligatorie în Ro !                                 

                                               încărcat sau gol

(*) Austria, Grecia și Italia impun ca, în derularea condiţiei de mai sus, prima cursă între statul CEMT de înmatriculare şi unul din cele trei state (Austria, Grecia sau Italia) să fie cu încărcătură. 

În acest caz se admite următoarea succesiune a curselor: 

• autovehicul pleacă cu încărcătură din statul de înmatriculare, 

• descarcă într-un stat terţ şi apoi 

• intră, fără încărcătură, într-unul din cele trei state.

Nu se admite următoarea succesiune a curselor: 

• autovehicul pleacă gol din statul de înmatriculare:

•  să încarce într-un stat terţ pentru Austria, Grecia sau Italia sau 

•  să încarce din unul din cele trei state pentru un stat tert.

Pentru evitarea problemelor de interpretare legate de „prima cursă”, în special atunci când cursa respectivă este efectuată între România și un stat UE pe baza copiei conforme a licenței comunitare, recomandăm menționarea, în Carnetul de drum digital CEMT, a cursei respective. 

(ii) - după aceste trei curse, maxim permise, vehiculul trebuie să se întoarcă, încărcat sau gol, în statul de înmatriculare. 

Cursele fără încărcătură efectuate în afara statului de înmatriculare nu sunt luate în considerare în calcularea celor trei curse chiar dacă au fost efectuate în succesiunea de mai sus, ele nefiind considerate operaţiuni de transport. 

	II. Tranzitarea statului de înmatriculare (România):

O cursă:

● cu încărcătură sau 

● fără încărcătură 

în tranzit prin statul de înmatriculare (în tranzit pe teritoriul României în cazul autovehiculelor înmatriculate în Ro), este considerată ca întoarcere în statul de înmatriculare neaplicându-se, în acest caz, obligativitatea întoarcerii în statul de înmatriculare după 3 curse cu încărcătură, conform punct (I). 

*

Pentru confirmarea faptului ca întoarcerea în statul de înmatriculare se face sub forma unei curse de tranzit, transportatorul sau conducătorul auto autorizat va introduce în Sistemul CEMT – DS, în câmpul „Special Remarks” alocat fiecărei curse, litera mare „T” precum și data și locul în care intră pe teritoriul statului de înmatriculare în cursa respectivă. 

*

Următoarele State CEMT NU aplică această prevedere: 

• Germania, 

• Federația Rusă, 

• Turcia. 

Acest lucru înseamnă că, în cazul în care punctul de încărcare sau de descărcare al unui transport internaţional derulat cu o autorizaţie CEMT este situat pe teritoriul unuia din cele trei   state iar transportul respectiv implică România ca stat de tranzit (România este, în acest caz, statul de înmatriculare al vehiculului care deruleaza transportul respectiv), tranzitarea României nu se consideră ca întoarcere în statul de înmatriculare, în conformitate cu excepţia de la regula celor trei curse menţionată mai sus.

În acest caz este necesar ca după efectuarea a trei curse în afara statul de înmatriculare, autovehicului să se întoarcă încărcat sau gol pe teritoriul statului de înmatriculare – România; cursa respectivă trebuie evidenţiată în carnetul de drum digital CEMT. 

Ex: cursa Germania – Turcia: după trei curse, cu încărcătură, între cele două state, cu tranzitarea României, autovehiculul trebuie să se întoarcă, încărcat sau gol, pe teritoriul statului de înmatriculare (România).

             Este important să se consemneze cursa respectivă pe carnetul de drum, astfel încât să avem posibilitatea efectuării a încă trei curse în succesiunea amintită mai sus.   

	III. Turcia – condiția de perioadă minimă de utilizare a autorizațiilor CEMT pe teritoriul său.

Turcia a introdus perioade minime de utilizare a autorizațiilor CEMT pe teritoriul său; perioada respectivă se referă la intervalul (minim) de timp în care o autorizație CEMT poate fi utilizată, la o nouă cursă, pe teritoriul acestui stat; deși măsura respectivă este contrară Ghidului CEMT, până la clarificarea situației, operatorii de transport români trebuie să respecte perioadele respective la utilizarea autorizațiilor CEMT pe teritoriul Turciei.

	IV. Important pentru relația UK:

Începând cu anul 2023, transporturile terță țară dintr-un stat non-UE către UK se pot derula numai cu autorizație CEMT.

	Direcţia Transport Rutier (D.T.R.) din cadrul M.T.I. va actualiza condiţiile de utilizare a autorizaţiei CEMT în conformitate cu deciziile Secretariatului ITF/CEMT de la Paris.


Important: în anul 2026, sistemul Sistemul CEMT DS nu avertizează, prin mesaje specifice, asupra respectării sau nu a condiţiilor particulare menţionate mai sus în momentul în care se introduce o cursă efectuată cu o autorizaţie CEMT.

3. Ghidul CEMT precizează faptul că un operator de transport nu poate fi penalizat de două ori pentru acceaşi faptă. Pentru a evita penalizarea repetată pentru acelasi caz de nerespectare a restricţiei privitoare la cele trei curse în afara statului de înmatriculare, menţionate la pct I, autoritatea de control a unui stat membru care constată şi sancţioneză cazul respectiv poate indica sancţiunea respectivă în carnetul de drum digital. Autoritatea de control va menţiona în câmpul „Special remark”, prevederea CEMT care a fos încălcată de către operatorul de transport. În acest caz, data controlului şi autoritatea de control se înregistrată în mod automat în aplicatie. Câmpul „Special remarks” va fi vizibil pentru autorităţile de control care au acces în Sistemul CEMT DS.

În cazul în care autoritatea de control care a constatat şi sancţionat încălcarea nu menţionează sancţiunea în carnetul de drum digital, conducătorul auto va prezenta documentul de control emis de autoritatea de control respectivă, cu sancţiunea aplicată, ca evidenţă a faptului că încălcarea respectivă a fost deja sancţionată. 
Vehiculul aflat în situaţia de mai sus trebuie să se întoarcă în statul de înmatriculare în cel mai scurt timp. O nouă operaţiune de transport (cursă) derulată fără întoarcerea în statul de înmatriculare se consideră ca o nouă încălcare şi sancţionată ca atare.

Art. 4. Restricţii în utilizarea autorizaţiilor CEMT
Autorizaţia CEMT nu este valabilă şi nu poate fi utilizată la derularea unui transport internaţional în cazul în care:

	a).
	punctul de încărcare sau de descărcare al mărfurilor este situat:
● pe teritoriul unui stat care nu este membru CEMT; statele membre CEMT sunt menţionate în Anexa 1 A.

● pe teritoriul unui stat restricţionat cu ştampila roşie cu indicativul statului respectiv: Austria (A), Grecia (GR), Italia (I), Federatia Rusa (RUS), Ungaria (H).
Ştampilele  care  pot  apărea  pe  autorizaţia  CEMT şi semnificaţia acestora sunt prezentate în Anexa 3.

	
	

	b).
	în cazul tranzitarii unui stat:
● nemembru CEMT:
în acest caz, autorizaţia CEMT respectivă se poate utiliza pe teritoriul celorlalte state CEMT parcurse de transportul respectiv;
  ● membru CEMT dar restricţionat prin ştampila roşie cu indicativul statului respectiv; 
Tranzitarea teritoriilor statelor restricţionate pe autorizaţia CEMT se poate face:

● în cazul statelor membre U.E.(+ UK): 

utilizând copia conformă a licenţei comunitare, aşa cum se menţionează la art. 2 sau un alt mod de transport (ex: Ro-La), 

●  în cazul statelor non-UE: 

potrivit prevederilor referitoare la transportul rutier international din acordul rutier bilateral încheiat de România cu statul respectiv.

În aceste două cazuri, Document digital CEMT trebuie să rămână accesibil fie în format digital sau tipărit, de la punctul de încărcare la punctul de descărcare.


	c).
	Autorizaţia CEMT nu este valabilă şi nu poate fi utilizată la efectuarea transporturilor rutiere de mărfuri între două puncte de încărcare-descărcare aflate pe teritoriul aceluiaşi stat membru (cabotaj); 

	d).
	Autorizaţia CEMT nu este valabilă şi nu poate fi utilizată în derularea, în exclusivitate, a transporturilor între aceleaşi două state CEMT, altele decât România. Ghidul CEMT defineşte transportul respectiv ca „transport ciclic”. În conformitate cu prezentele Norme, se consideră că restricţia respectivă nu este respectată în cazul în care un procent de minim 90 % din cursele raportate, pentru trei luni consecutive, se încadrează în categoria transporturilor ciclice. 

	e)
	Se permite utilizarea unei autorizaţii CEMT în cazul particular al combinaţiei de vehicule în care:

(1) remorca sau semiremorca nu este înmatriculată pe numele operatorului de transport rutier deţinător al autorizaţiei CEMT sau 

(2) este înmatriculată într-un alt stat CEMT. 


Art. 5. Utilizarea autorizaţiei CEMT în format digital – Document digital CEMT 


Autorizaţia CEMT:  
1) poate fi utilizată, în acelaşi timp, de un singur autovehicul deţinut de operatorul de transport rutier nominalizat pe autorizaţie, care trebuie să fie acelaşi cu operatorul de transport rutier care efectuează transportul respectiv. 
Autorizaţia trebuie să fie asociată cu un autovehicul sau cu o combinatie de vehicule între punctul de încărcare <din momentul în care vehiculul este încărcat> şi punctul de descărcare al mărfurilor <până în momentul în care vehiculul este descărcat>, în cazul unei curse cu încărcătură sau pe tot parcursul unei curse fără încărcătură care precede sau urmează unei curse cu încărcătură.

2) ● Statul în care vehiculul încarcă mărfurile care urmează să fie transportate poate fi diferit de statul de provenienţă al acestor mărfuri. 

● Statul în care vehiculul descarcă mărfurile care urmează să fie transportate poate fi diferit de statul de de destinaţie al acestor mărfuri.
● Astfel, la utilizarea autorizaţiilor CEMT, nu contează statul de reşedinţă al expeditorului / beneficiarului mărfii transportate ci numai statul în care se găseşte punctul de încărcare sau cel de descărcare. 
3) Autorizaţia CEMT nu permite cabotajul.

4) Autorizaţia CEMT nu exonerează operatorul de transport de la obligativitatea deţinerii autorizaţiilor referitoare la transportul unor încărcături excepţionale sub aspectul maselor şi dimensiunilor sau pentru anume categorii de mărfuri (ex: mărfuri periculoase), autorizaţii prevăzute de legislaţiile aplicabile în statele membre CEMT.   

5) Ghidul CEMT prevede posibilitatea utilizării autorizaţiei CEMT alocate şi pentru autovehicule închiriate sau în leasing, exploatate de operatorul de transport rutier căruia i-a fost repartizată autorizaţia CEMT respectivă (denumit locatar). 
În acest caz, autovehiculul trebuie să fie la dispoziţia exclusivă a locatarului şi trebuie condus de un angajat al acestuia. 
La bordul autovehicului aflat în situaţia de mai sus trebuie să se găsească următoarele documente:

h) 1. - contractul de închiriere sau de leasing sau o copie conformă cu originalul al acestuia din care să reiasă numele persoanei fizice sau juridice care are calitatea de locator, numele operatorului de transport rutier care are calitatea de locatar, durata de valabilitate a contractului şi data la care acesta a fost încheiat, precum şi numărul de identificare al vehiculului (VIN);   

h) 2. – în cazul în care conducătorul auto nu este persoana care a luat în leasing autovehiculul, contractul de muncă al conducătorului auto sau un extras certificat pentru conformitate al acestuia din care să reiasă numele angajatului, numele angajatorului, durata şi data contractului de muncă respectiv sau un talon recent de plată a salariului conducătorului auto.  
Toate aceste documente trebuie traduse cel puţin într-una din limbile engleză, franceză sau germană.
6) Nu se poate transfera de la un operator de transport rutier la altul.

7) Numele operatorului de transport caruia i s-a emis o autorizaţie CEMT şi care este introdus în Sistemul CEMT DS trebuie să corespundă cu numele operatorului de transport care realizeaza transportul respectiv.
8) Document digital CEMT, generat de Sistemul CEMT DS, <autorizaţia CEMT>,

 include următoarele:  

8.1. Un cod QR securizat, care stochează detaliile autorizaţiei CEMT şi care poate fi scanat cu aplicaţia mobilă CEMT pentru verificarea autenticităţii autorizaţiei CEMT;

 
8.2. Un număr unic, generat aleatoriu de către Sistemul CEMT DS şi utilizat pentru controlul   autorizatiilor CEMT în portalul web CEMT; 
         

8.3.  Data şi ora la care autorizaţia CEMT a fost generată de Sistemul CEMT DS;

       

8.4.  Atributele autorizaţiei CEMT, aşa cum sunt menţionate în Anexa 2 A şi B;
 
8.5. Un cod QR standard şi o legătură de text (hiperlink) care conduc către detaliile autorizaţiei CEMT disponibile pe portalul web al Sistemul CEMT DS.

9) Pe perioada în care o autorizaţie CEMT este asociată cu un anume autovehicul sau cu o anume combinaţie de vehicule, Documentul digital CEMT trebuie să fie disponibil, fie ca document digital sau sub formă tiparită. În cazul în care Documentul digital CEMT este utilizat sub forma unui document digital, conducătorul auto este obligat să îl prezinte pe un dispozitiv mobil, în caz de control.
          Tiparirerea se face de către operatorul de transport pe o foaie alba obisnuită, format A4;

autorizatia CEMT tiparită se păstrează la bordul autovehiculului pe toata perioada când acesta utilizează autorizaţia CEMT respectivă.

10) Certificatele CEMT care însoţesc autorizaţia CEMT trebuie să fie deţinute, în original, la bordul vehiculului pe durata întregii curse, chiar dacă aceste certificate sunt stocate în Sistemul CEMT DS. Certificatele nu se înfoliază.

	
	Art. 6. Carnetul de drum în format digital

	
	1) Sistemul CEMT DS îi asociază fiecărei autorizaţii CEMT emise unui utilizator un carnet de drum digital, în care trebuie înregistrate toate cursele efectuate cu acea autorizaţie CEMT.  

	
	2) Carnetul de drum digital trebuie sa includă: 

	
	
	2.1. lista curselor efectuate cu autorizaţia CEMT respectivă, organizate în ordine cronologică;

2.2. pentru fiecare cursă cu încărcătură sau fără încărcătură:

	
	
	
	2.2.1. punctul de încarcare: data de plecare, locaţia şi statul de încărcare, greutatea brută, starea: încarcat / fără încărcătură, kilometrajul citit de pe odometru la punctul de încărcare, numărul de înmatriculare al autovehiculului / capului tractor sau, daca e cazul, al remorcii / semiremorcii, mărfuri încărcate în puncte diferite (grupaje / assembled goods);

	
	
	
	2.2.2. punctul de descărcare: data la care cursa se finalizează, locaţia si statul de descarcare, greutatea brută, starea: încărcat / fără încărcătură, kilometrajul indicat pe odometru la sosire, numărul de înmatriculare al autovehiculului / capului tractor sau, daca e cazul, al remorcii / semiremorcii; 

	
	
	2.3. înregistarea oricarei modificări în carnetul de drum digital.

	
	3) Sistemul CEMT DS permite, în cazul derulării unei proceduri de control, accesul la toate înregistrarile din carnetul de drum digital.

	
	4) Documentul digital cu informaţii despre cursă <carnetul de drum> include: 

	
	
	4.1. Un cod QR securizat care înmagazinează detaliile autorizaţiei CEMT asociate şi detalii ale ultimelor 10 curse derulate cu autorizaţia CEMT respectivă şi care poate fi scanată cu aplicaţia CEMT pentru mobil, pentru a verifica autenticitatea autorizaţiei;

	
	
	4.2. un numar unic, generat în mod aleatoriu de către Sistemul CEMT DS şi utilizat pentru controlul tuturor curselor în portalul CEMT;

	
	
	4.3. data şi ora la care Documentul digital cu informaţii despre cursă a fost generat de către Sistemul CEMT DS.

	
	
	4.4. Atributele autorizaţiei, în conformitate cu anexa 2 a şi 2 b.

	
	
	4.5. O lista a ultimelor 10 curse efectuate cu autorizaţia CEMT respectivă, în conformitate cu paragraful 2), care include datele menţionate în anexele 4 şi 5.

	
	5) Carnetul de drum trebuie completat înaintea începerii oricărei curse cu încărcătură, între fiecare punct de încărcare şi descarcare, după finalizarea cursei şi pentru orice cursă fără încărcătură. 
Sistemul nu permite iniţierea unei noi curse până nu sunt completate şi salvate datele ultimei curse.
Important: în cazul deplasării între punctul de descărcare şi un punct de încărcare pe teritoriul aceluiaşi stat, este obligatorie completarea cursei fără încărcătură între cele două puncte.

	
	6) În cazul în care, în derularea unui curse, mărfurile sunt încărcate în mai multe locaţii şi descărcate într-o singură locaţie, Sistemul CEMT DS are opţiunea: „mărfuri grupate/încarcături multiple/assembled goods”. Cursa va indica, în acest caz, primul punct de încărcare, data, citirea de pe odometru (km) şi greutatea precum şi punctul final de descarcare şi, în momentul în care cursa se termină, indicaţiile odometrului. Indicaţia de „mărfuri grupate/încărcături multiple” este vizibilă în câmpul „Remarci speciale”. Punctele intermediare de încărcare sunt introduse ca „paşi/step”, indicând şi greutatea care se adaugă la fiecare astfel de punct.

	
	7) În cazul în care, în derularea unui curse, mărfurile sunt încărcate într-o singurură locaţie şi descărcată în locaţii multiple, Sistemul CEMT DS are opţiunea „paşi/step”.  Cursa va indica, în acest caz, primul punct de încarcare, data, citirea de pe odometru (km) şi greutatea precum şi punctul final de descarcare şi, în momentul în care cursa se termină, indicaţiile odometrului. Punctele intermediare de descărcare sunt introduse ca „paşi/step”, indicând punctele intermediare de descărcare şi greutatea care se descarcă la fiecare astfel de punct. 
Important: sistemul nu permite utilizarea unei autorizaţii CEMT pentru derularea unei curse cu mai multe puncte de încarcare şi mai multe puncte de descărcare, ci numai în cazurile menţionate mai sus, adica: 

● mai multe puncte de încărcare, un singur punct de descărcare sau:

● un singur punct de încărcare, mai multe puncte de descărcare.

DTR – MTI face demersuri catre ITF pentru includerea celor două condiţionări într-una singură. 

	
	8) În cazul unui incident în trafic sau defecţiune a autovehiculului care derulează transport rutier cu o autorizaţie CEMT, incident în urma căruia vehiculul devine inoperabil, transportatorul poate să înlocuiască acel vehicul cu un alt vehicul operaţional pentru a putea continua cursa.
În acest caz, menţiunea respectivă se introduce în rubrica „Remarci speciale” a carnetului de drum digital în înregistrarea cursei sau a tranzitului ţării în care a fost înlocuit vehiculul. Această menţiune trebuie să conţină informatii privitoare la motivele care au stat la baza înlocuirii vehiculului, locul în care s-a făcut această înlocuire, specificandu-se de la care autovehicul a fost transferată autorizaţia CEMT şi cărui autovehicul a fost transferată. 

	
	9) Orice corecţie rămâne vizibilă în carnetul de drum digital, astfel încât, formularea originală sau cifrele iniţiale să fie disponibile. 

	
	10) Autorităţile de control pot decide, în momentul trecerii frontierei, să menţioneze rezultatul controlului în rubrica „Remarci speciale”. 

	
	Deţinătorul unei autorizaţii CEMT nu este obligat să completeze câmpul corespunzător pentru fiecare ţară tranzitată.

	
	11) În cazurile în care cursa începe sub o autorizaţie CEMT anuală sau „pe termen scurt” a carei valabilitate expiră pe durata efectuării cursei şi se continuă sub o altă autorizaţie CEMT a cărei valabilitate începe imediat după perioada respectivă:

● ambele Documente digitale CEMT trebuie să fie disponibile în format digital sau ca documente printate pentru întreaga cursă.
● carnetul de drum digital al autorizaţiei CEMT sub care se termină cursa trebuie să conţină informaţii referitoare la întreaga cursă. 
Sistemul CEMT DS completeză automat rubrica „Remarci speciale” cu numărul autorizaţiei CEMT sub care cursa a început. 
Regula este valabilă şi în cazul în care cursa începe sub o autorizaţie CEMT anuală care expiră la 31.12. şi continuă, până la punctul în care cursa se termină, sub o nouă autorizaţie CEMT valabilă de la 01.01 anul următor.

	
	12) Sistemul CEMT Digital DS stocheză autorizaţia CEMT digitală şi carnetul de drum pe o perioada de 36 de luni de la crearea lor în format digital.

	
	13) Autorizaţia CEMT nu poate fi utilizată pentru autovehicule comerciale sub 3,5 tone. Limitarea respectivă este în curs de reglementare sub aspectul documentelor care trebuie să însoţească autorizaţia CEMT; DTR va informa, corespunzător, asupra unei decizii clare a Secretariatului CEMT – ITF privitoare la autovehiculele respective. 

	
	Art. 7. Documentele care trebuie deţinute la bordul autovehiculului 

care utilizează autorizaţia CEMT

	
	

	
	Documentele respective sunt menţionate în Anexa 8.

	
	Documentele care trebuie încărcate în Sistemul CEMT DS înainte de utilizarea autorizaţiei CEMT sunt:
Certificatul CEMT de conformitate cu cerinţele tehnice şi de siguranță pentru autovehicule „EURO V sigur”, „EEV sigur” şi EURO VI sigur”,
Autovehicul / cap tractor
Inclusiv în cazul autovehiculelor cu masa maximă autorizată cuprinsă între 3,5 tone și 6 tone
Certificatul respectiv trebuie încărcat în Sistemul digital CEMT (DS) iar originalul acestuia trebuie sa fie la bordul autovehiculului și utilizat în procedura de control.
Certificatul CEMT de conformitate cu normele tehnice de siguranță pentru remorci / semiremorci
Remorca/ semiremorca, inclusiv pentru remorci cu masa maximă autorizată de până la 3,5 tone
Certificatul respectiv trebuie încărcat în Sistemul digital CEMT (DS) iar originalul acestuia trebuie să fie la bordul autovehiculului și utilizat în procedura de control.
Certificatele CEMT privind inspecţia tehnică pentru autovehicule
Autovehicul / cap tractor

Certificatul privind inspecția tehnică pentru autovehicule trebuie încărcat în Sistemul digital CEMT (DS) iar originalul acestuia trebuie să fie la bordul autovehiculului și utilizat în procedura de control.
Certificatele CEMT privind inspecţia tehnică pentru remorci

Remorca/ semiremorca

Certificatul privind inspecția tehnică pentru remorci sau semiremorci poate fi încărcat în Sistemul digital CEMT (DS) (ÎNCĂRCAREA NU ESTE OBLIGATORIE ÎN ACEST CAZ) iar originalul acestuia trebuie să fie la bordul autovehiculului și utilizat în procedura de control.



Capitolul II

Repartizarea autorizaţiilor CEMT operatorilor de transport români

Art. 8. (1) Autorizaţiile CEMT se repartizează, electronic, operatorilor de transport români de către Comisia de repartizare a autorizaţiilor CEMT din cadrul M.T.I., denumită în continuare Comisie CEMT, pe baza solicitărilor electronice ale operatorilor de transport rutier depuse pe siteul dedicat ARR şi a parcului licenţiat, admis pentru fiecare categorie în momentul depunerii solicitării. 

(2) Evaluarea solicitărilor depuse de operatorii de transport în vederea admiterii acestora la repartizarea autorizaţiilor CEMT se face de un Secretariat Tehnic.
(3) Atribuţiile Comisiei CEMT şi ale Secretariatului Tehnic sunt prevăzute la art. 11 şi art. 12. 
           Art. 9. Criterii de repartizare a autorizaţiilor CEMT
 Ţinând seama de numărul autorizaţiilor CEMT alocate României pentru anul 2026 şi categoriile de poluare pentru care s-au alocat aceste autorizaţii <Euro V „sigur” şi Euro „VI sigur”>, autorizaţiile CEMT se repartizează operatorilor de transport rutier români care îndeplinesc cumulativ următoarele condiţii:

	a)
	sunt licenţiaţi pentru activitatea de transport public rutier de marfă, în momentul depunerii cererii pentru acordarea de autorizaţii CEMT, conform calendarului prevăzut la art. 14, fără să depăşească data de 17.11.2025, inclusiv. 


	b)
	Deţin:

● în proprietate
sau 
● cu contract de leasing,
	autovehicule cu masa totală maximă autorizată mai mare de 6,0  tone care îndeplinesc condiţiile impuse pentru autovehicule  „EURO V sigur”, „EEV sigur” şi „Euro VI sigur”, licenţiate pentru transportul rutier intenaţional de marfă contra cost (cu copii conforme pentru transportul rutier international de mărfuri contra cost în numele unui tert).

	
	Ţinând seama de particularitatea transportului internaţional de marfă, nu vor fi luate în considerare la evaluarea parcului pentru un operator de transport rutier autovehiculele speciale (vehicule cu destinaţie specială) astfel cum sunt definite în Regulamentul (UE) nr. 678/2011 al Comisie din 14 iulie 2011 „de înlocuire a anexei II şi de modificare a anexelor IV, IX şi XI la Directiva 2007/46/CE a Parlamentului European şi a Consiliului de stabilire a unui cadru pentru omologarea autovehiculelor şi remorcilor acestora, precum şi a sistemelor, componentelor şi unităţilor tehnice separate destinate vehiculelor respective şi care nu sunt destinate transportului rutier de mărfuri”, cum ar fi vehicul cu pompă pentru beton, vehicul de colectat gunoiul, vehicul-scară, vehicul cu dipozitiv de forare, vehicul pentru stingerea incendiilor, etc.

	c)
d)
	nu au fost sancţionaţi în anul 2025:

           I. pentru încălcarea, repetată, a prevederilor art 14 alin (1) din Normele metodologice aprobate prin Ordinul Ministrului Transporturilor şi Infrastructurii nr. 3641/2024, referitoare la utilizarea autorizaţiilor CEMT considerate nevalabile; Comisia CEMT decide, în acest caz, măsura impusă solicitantului aflat în această situaţie;
           II. cu măsura retragerii autorizaţiilor CEMT de către autorităţile de control, pentru situaţiile menţionate la art. 14 alin (2) din Normele metodologice aprobate prin Ordinul Ministrului Transporturilor şi Infrastructurii nr. 3641/2024;
          III. cu măsura retragerii autorizaţiilor CEMT de către Comisia CEMT, pentru situaţiile menţionate la art. 14 alin (3) din Normele metodologice aprobate prin Ordinul Ministrului Transporturilor şi Infrastructurii nr. 3641/2024: <utilizarea insuficientă, de către operatorii de transport români, a autorizaţiei CEMT>. 
au utilizat autorizaţiile CEMT alocate în conformitate cu Normele CEMT şi Ghidul CEMT. 


Art. 10. (1) Alocarea autorizaţiilor CEMT se face astfel:
a) autorizaţiile CEMT anuale „EURO V” se alocă autovehiculelor „EURO V sigur”, „EEV sigur”;

b) autorizaţiile CEMT anuale „EURO VI” se alocă autovehiculelor „EURO VI sigur”. 

	În categoria „EEV sigur” se încadrează autovehiculele care îndeplinesc cerinţe de poluare mai stricte faţă de cele corespunzătoare normelor „Euro V sigur”, cerinţe care sunt, însă, sub exigenţele impuse pentru categoria „EURO VI sigur”. ITF/CEMT tratează vehiculele „EEV sigur” ca autovehicule „EURO V sigur” pentru care se vor acorda autorizaţii CEMT „EURO V sigur”.


(2) Alocarea se face:

• pe baza numărului de autorizaţii CEMT solicitate de fiecare operator de transport rutier şi 
• în functie de parcul înscris şi declarat, corelat cu numărul de copii conforme valabile pentru vehiculele „EURO V sigur”, „EEV sigur” şi „EURO VI sigur” care intră în alocare, 
astfel:

a). În cazul în care numărul autorizaţiilor CEMT solicitate, pe fiecare categorie, este mai mare decât numărul autorizaţiilor CEMT din contingentul anului 2026, alocarea se face matematic, prin procedură electronică, pentru fiecare categorie. 
a.1 Algoritmul matematic alocă autorizaţiile CEMT precum şi autorizaţiile CEMT nerestricţionate, pe fiecare categorie şi relaţie restrictionată, prin raportarea la parcul declarat pe fiecare categorie. 

Aceasta înseamnă că, în cazul operatorilor de transport care solicită un număr de autorizaţii CEMT mai mic decât parcul cu care acesta intră la repartiţie, alocarea, prin procedură electronică a autorizaţiilor CEMT precum şi a autorizatiilor CEMT nerestricţionate, se face ţinând seama de parcul total admis, pentru fiecare categorie, până la concurenţa numărului de autorizaţii CEMT sau de autorizaţii CEMT nerestricţionate solicitate pe fiecare relaţie restrictionată şi fiecare categorie de poluare. Algoritmul respectiv încurajează solicitarea numărului necesar/real de autorizaţii CEMT, nefiind necesar să se solicite un număr mai mare de autorizaţii CEMT doar în scopul maximizării numărului de autorizaţii CEMT şi restricţii alocate; sistemul utilizează pentru alocare indicatorul „parc admis” şi nu număr CEMT solicitate.
a.2). Algoritmul matematic de alocare respectă, totodată, condiţia ca:

● în cazul în care un solicitant declară parc eligibil CEMT pentru fiecare din cele două categorii (Euro V şi Euro VI) dar nu i s-a alocat nicio autorizaţie CEMT (parcul pe fiecare categorie este sub parcul minim pentru care s-a primit o autorizaţie CEMT), algoritmul matematic însumează parcul; în cazul în care parcul însumat este cel puţin parcul pentru care se alocă o autorizaţie CEMT pentru categoria de parc Euro V, sistemul alocă, automat, 1 aut CEMT pentru categoria Euro V;


● în cazul în care solicitantul a cedat, în cursul unui an calendaristic, autorizaţii CEMT, sistemul scade automat, din numărul CEMT alocate prin procedura electronică, numărul CEMT cedate, rezultând numărul final de aut CEMT alocate;


● alocarea matematică urmareşte alocarea, prin algoritm amtematic, a tututor autorizatiilor CEMT şi a restricţiilor din contingentul CEMT 2026, astfel încât restul alocării să fie „0”.

b).  În cazul în care numărul autorizaţiilor solicitate, pe fiecare categorie, este mai mic decât numărul autorizaţiilor CEMT din contingentul anului 2026, alocarea se face direct, în funcţie de numărul autorizaţiilor solicitate; algoritmul respectiv se aplică şi în procedura de alocare a restricţiilor. 
(3)   Autorizaţiile CEMT rămase nealocate pentru o categorie se distribuie în cursul anului 2026 operatorilor de transport care solicită astfel de autorizaţii ulterior procesului de alocare pentru:
 • suplimentarea numărului de autorizaţii CEMT acordate iniţial;
 • solicitările noi depuse de operatorii de transport.
(4) Pentru obţinerea autorizaţiilor respective, operatorii de transport rutier care se află în situaţia menţionată la alin. (3) vor depune solicitarea lor în conformitate cu procedura menţionată la art. 16. 
(5) Repartizarea autorizaţiilor CEMT nerestricţionate <libere> pe relaţiile: Austria (A), Grecia (GR), Italia (I), Ungaria (H) şi Federaţia Rusă (RUS), se face ţinând seama de:

• numărul autorizaţiilor CEMT repartizate fiecărui operator de transport rutier pentru fiecare categorei CEMT - Euro V sau Euro VI;

• parcul înscris la alocare;

 • opţiunea solicitantului menţionată în momentul depunerii cererii.
a). În cazul în care numărul autorizaţiilor CEMT nerestricţionate, solicitate pe fiecare relaţie şi categorie CEMT, este mai mare decât numărul autorizaţiilor CEMT nerestricţionate din contingentul anului 2026, alocarea se face matematic, prin procedură electronică, pentru fiecare relaţie şi categorie CEMT, ţinând seama de:

●  numărul autorizaţiilor CEMT alocate fiecărui operator de transport; 

● parcul admis pe fiecare categorie de poluare; algoritmul de alocare electronică porneste de la parcul admis pentru fiecare categorie, până la concurenţa numărului de autorizaţii CEMT nerestricţionate solicitate pe fiecare relaţie restrictionată şi fiecare categorie de poluare.
	GR.
	În cazul autorizaţiilor CEMT nerestricţionate pe relaţia Grecia, pentru care numărul autorizaţiilor CEMT nerestricţionate nu este diferenţiat pe categoria de poluare CEMT, numărul autorizaţiilor CEMT nerestricţionate se alocă raportat la:

• numărul total al autorizaţiilor CEMT nerestricţionate pe relaţia respectivă, solicitate de operatorul de transport, pentru toate categoriile de autorizaţii CEMT („Euro V sigur + Euro VI sigur”);
• de numărul total al autorizaţiilor CEMT alocate acestuia („Euro V sigur + Euro VI sigur”).
Distribuirea autorizaţiilor CEMT nerestricţionate se face, în acest caz, începând cu categoria CEMT cea mai puţin restrictivă alocată (ex. dacă solicitantul are alocate autorizaţii CEMT „Euro V sigur” şi „Euro VI sigur” şi, în urma alocării restricţiilor, acesta trebuie să primească o autorizaţie CEMT nerestricţionată de Grecia, aceasta va fi alocată categoriei „Euro V sigur”, deoarece autorizaţia CEMT respectivă poate fi utilizată şi de categoria de vehicule „Euro VI sigur”). 

	A.
	În cazul autorizaţiilor CEMT nerestricţionate pe relaţia Austria, acestea se aloca numai pentru categoria „Euro VI sigur”.

	RUS.
	Alocarea autorizaţiilor CEMT nerestricţionate pe relaţia Rusia se face matematic, pentru fiecare categorie de autorizaţie CEMT: „Euro V sigur” sau „Euro VI sigur”.

În cazul particular în care un solicitant dispune de parc „Euro V sigur” şi „Euro VI sigur” iar prin alocarea matematică nu se distribuie nicio autorizaţie CEMT nerestricţionată pe relaţia Rusia pentru nicio categorie de parc, algoritmul de alocare ia în calcul parcul total însumat „Euro V” şi „Euro VI”, până la congruenţa parcului pentru care se poate aloca o autorizaţie CEMT „Euro V” nerestrictionată pe relaţia Rusia.


b). În cazul în care numărul autorizaţiilor CEMT nerestricţionate solicitate, pe fiecare relaţie, este mai mic decât numărul autorizaţiilor CEMT din contingentul anului 2026, alocarea se face direct, în funcţie de numărul autorizaţiilor CEMT repartizate. 
(6) Autorizaţiile CEMT nerestricţionate <libere> pe relaţiile Austria, Grecia, Italia, Ungaria şi Federaţia Rusă rămase nedistribuite prin procedura de la alin. (5) se alocă solicitărilor ulterioare de autorizaţii CEMT depuse în cursul anul 2026, în conformitate cu procedura menţionată la art 16.



(7) Structura contingentului CEMT alocat României pentru anul 2026 este următoarea:

	Nr aut CEMT “de bază”
	Nr total autorizaţii CEMT alocate României
	Din care pentru vehicule:

	
	
	EURO V sigur
	EURO VI sigur

	191
	2406
	670
	1736

	
	fără restricţii pe Austria

(16 aut CEMT „de bază”)
coeficient multiplicare x 6
	se alocă numai pentru categoria „Euro VI”
	96

	
	fără restricţii pe Grecia

(60 aut CEMT „de bază”)
	60

	
	fără restricţii pe Italia

(67 aut CEMT „de bază”)
coeficient multiplicare x 6 – Euro V;
coeficient multiplicare x 8 – Euro VI;
raport: 0,35 Euro V; 0,65 Euro VI
	141
	349

	
	fără restricţii pe Ungaria 

(99 aut CEMT „de baza”)
coeficient multiplicare x 10 – Euro V;
coeficient multiplicare x 12 – Euro VI;
raport: 0,35 Euro V; 0,65 Euro VI
	347
	773

	
	fără restricţii pe Federaţia Rusă (16 aut CEMT „de bază”)
coeficient multiplicare x 10 – Euro V;
coeficient multiplicare x 14 – Euro VI;
raport: 0,35 Euro V; 0,65 Euro VI
	56
	145


(8) Comisia CEMT poate modifica, înaintea fiecărei alocări:

- raportul autorizaţiilor CEMT nerestricţionate, pe relaţiile menţionate, pentru fiecare categorie de autorizaţie CEMT: „EURO V sigur” sau „Euro VI sigur”;

- raportul autorizaţiilor CEMT pentru fiecare categorie de autorizaţie CEMT: „EURO V sigur” sau „Euro VI sigur”,

în funcţie de opţiunile operatorilor de transport rezultate în urma centralizării tuturor solicitărilor, astfel încât să se asigure alocarea echilibrată, pe categorii şi restricţii, a autorizaţiilor CEMT.
(9) Alocarea autorizaţiilor CEMT se realizează de către Comisia CEMT iar distribuirea acestora către operatorii de transport se face prin intermediul Autorităţii pentru Digitalizarea României, denumită în continuare A.D.R., ale carei atribuţiuni sunt reglementate prin Hotărârea Guvernului nr. 1173/2003 „privind atribuirea electronică şi distribuirea autorizaţiilor de transport rutier internaţional de marfă” in conformitate cu prevederile  art. 15  din prezentele Norme.
Capitolul III

● Comisia de repartizare a autorizaţiilor CEMT

● Secretariatul Tehnic CEMT  

        
Art. 11. (1). Comisia de repartizare a autorizaţiilor CEMT are următoarele atribuţii:

	a)
	stabileşte şi validează lista cu operatorii de transport care îndeplinesc condiţiile necesare alocării de autorizaţii CEMT precum şi listele intermediare premergătoare procesului de alocare, în conformitate cu prevederile Normelor CEMT;

	b)
	soluţionează contestaţiile depuse de operatorii de transport rutier referitoare la îndeplinirea condiţiilor de admitere la repartizarea autorizaţiilor CEMT precum şi contestaţiile depuse în toate fazele de repartizare ale acestor autorizaţii, în conformitate cu prezentele Norme, pe baza referatului întocmit de Secretariatul Tehnic;

	c)
	validează alocarea matematică/electronică a autorizaţiilor CEMT;

	d)
	validează algoritmul de alocare electronică a autorizaţiilor CEMT;

	e)
	aprobă cererile de alocare suplimentară de autorizaţii CEMT, în cuprinsul anului 2026, în conformitate cu prevederile art. 10. alin. 4  şi art 16 din Norme;

	f)
	analizează încălcările comise de operatorii de transport români, în conformitate cu prevederile art. 18 din Norme şi stabileşte sancţiunile care vor fi aplicate.

	g)
	poate decide, justificat, asupra oricăror aspecte privitoare la alocarea autorizaţiilor CEMT.   

	h)
	nominalizează personalul din cadrul DTR responsabil pentru gestionarea Sistemului CEMT – DS.


(2)  Comisia CEMT este compusă din:
a)    Directorul Direcţiei Transport Rutier – D.T.R. - în calitate de preşedinte al Comisiei; 

b)    Directorul General al Autorităţii Rutiere Române – A.R.R., în calitate de membru;

c)   Directorul General al Regiei Autonome ”Registrul Auto Român” – R.A.R., în calitate de membru;
d)  doi reprezentanţi ai uniunilor şi asociaţiilor profesionale, nominalizaţi de instituţiile interesate; 

e)  un membru al Secretariatului Tehnic, fără drept de decizie, având sarcina redactării procesul-verbal de desfăşurare a şedinţei Comisiei CEMT.
f)    la şedintele Comisiei CEMT pot participa, în calitate de observatori, reprezentanţi ai altor uniuni şi asociaţii profesionale interesate precum şi operatori de transport care solicită acest lucru.

Art 12. (1) Secretariatul Tehnic CEMT are următoarele atribuţii:

	a)
	validează cererile de solicitare depuse electronic de operatorii de transport rutier în vederea repartizării autorizaţiilor CEMT atât pentru repartiţia iniţială cât şi pentru repartiţiile suplimentare din cursul anului 2026;

	b)
	întocmeste şi propune spre aprobare Comisiei CEMT, listele cu solicitările de autorizaţii CEMT precum şi orice alte documente sau situaţii solicitate de Comisia CEMT;  

	c)
	întocmeşte Lista finală a alocării CEMT şi asigură publicarea acesteia;

	d)
	primeşte contestaţiile şi le transmite, pe bază de referat, Comisiei CEMT în vederea soluţionării, cu propuneri fundamentate de admitere/respingere a acestora.


         

 
(2) Secretariatul Tehnic are următoare componenţă:

a) doi reprezentaţi  D.T.R., 

b) un reprezentant  A.R.R

c) reprezentaţi ai uniunilor şi asociaţiilor profesionale interesate, în conformitate cu art. 11, pct (2), lit d. 
Componenţa Secretariatului Tehnic CEMT este avizată de Preşedintele Comisiei de repartizare a autorizaţiilor CEMT. 
Capitolul IV
Procedura de solicitare a autorizaţiilor CEMT 

de către operatorii de transport români

Art. 13. (1) solicitarea autorizatiilor CEMT pentru anul 2026 se face prin aplicaţia electronică dedicată: http://cemt.arr.ro, secţiunea Cereri CEMT 2026.

*

Aplicaţia respectivă este gestionată de Autoritatea Rutieră Română (A.R.R.), aplicaţia fiind conectată cu baza de date a A.R.R.; ea utilizează, în timp real, datele furnizate de baza de date A.R.R. 
(2) solicitarea se face pe propria raspundere;

(3) în cererea electronică de solicitare trebuie introduse de solicitant următoarele date:

a - parcul care intră la alocare; 
● parcul este selectat de solicitant din tabelul cu parcul care îndeplineste condiţiile CEMT, parc importat din baza de date ARR şi afişat în momentul în care se accesează aplicaţia de solicitare CEMT. Parcul afişat îndeplineşte, cumulat, condiţiile menţionate la art 9, pct. a şi b, fiind selectat de aplicaţia electronică pe baza cerinţelor menţionate la acel articol;
● în cazul în care apar inadvertente între parcul afişat şi cel din portofoliul solicitantului, acesta va corecta problema respectivă cu sprijinul ARR teritorial.

*

După selecţia parcului, aplicaţia va afişa, în timp real, parcul total admis la alocare pe categorii: Euro V sau Euro VI. Parcul respectiv va intra în procedura de alocare CEMT. 
*

b – numărul de CEMT-uri solicitate, pe categorii; numărul respectiv nu poate depăsi parcul admis pentru fiecare categorie;

*

c- numărul CEMT restrictionate pe fiecare restrictie şi categorie de poluare.

*

În cazul solicitantilor care au avut alocate autorizaţii CEMT în anul 2025, aplicatia va afişa, în timp real, în momentul accesării, situaţia raportărilor CEMT.
*

În cazul solicitantilor noi, aplicaţia va semnala mesajul: „solicitant nou”.

*

d - relaţiile contractuale declarate; relaţiile respective se vor corela cu autorizaţiile CEMT solicitate pe relaţiile restrictionate.

*

e - declaraţia reprezentantului operatorului de transport rutier solicitant prin care acesta se angajează ca, în cazul în care se modifică condiţiile iniţiale pentru care a obţinut autorizaţia CEMT, să informeze Secretariatul CEMT – MTI, în maximum 30 de zile de la apariţia oricarei modificări, în vederea actualizării situaţiei solicitantului respectiv. Declaraţia respectivă se confirmă de solicitant în momentul validării/salvării cererii de solicitare.
*

f - aplicaţia electronică permite modificarea, în orice moment în perioada înscrierii, a cererii precum şi afisarea, în timp real, a datelor introduse.

*

(4) aplicaţia electronică verifică următoarele corelaţii:

- parcul admis cu numărul de CEMT solicitate;
- restricţiile solicitate cu numărul de CEMT solicitate şi numărul maxim de CEMT restricţionate care pot fi alocate unui solicitant (1/10 din numărul total);

Numărul autorizaţiilor CEMT, solicitate de un operator de transport pentru o categorie CEMT (ex: Euro V sau Euro VI), nu poate depăşi 1/10 <10 % din numărul total al autorizatiilor CEMT  alocate României pentru  categoria CEMT respectivă, pentru anul respectiv. 

Numărul autorizaţiilor CEMT nerestricţionate, solicitate de un operator de transport pe o relaţie restricţionată, nu poate depăşi 1/10 <10 % din numărul total al „liberelor” alocate României, pentru relaţia şi categoria de CEMT respectivă, pentru anul respectiv.
În cazul particular al solicitării unei singure autorizaţii CEMT se admite un număr de maxim două relaţii CEMT nerestricţionate pe solicitare; 

*
(5) – aplicatia electronică va verifica, în momentul depunerii cererii pentru acordarea de autorizaţii CEMT, fără să depăşească data de 17.11.2025, inclusiv,  îndeplinirea următoarelor condiţii:
●  licenţierea operatorului de transport rutier;  

●  parcului licenţiat – sub forma numărului de copii conforme, pe categorii, parc care trebuie să îndeplinească condiţiile prevăzute la art. 9, lit. b).
d) Particularităţi în completarea cererii pentru alocarea relaţiilor nerestricţionate sunt menţionate, detaliat, în Anexa 6.
 (3)  Datele prevăzute la art 9 lit. a) şi b) vor fi furnizate Comisiei CEMT de către A.R.R. prin aplicatia de solicitare CEMT, dedicată.


(4)  Datele prevăzute la art 9 lit. c) vor fi furnizate Comisiei CEMT de către D.T.R. – M.T.I.
(5) În cazul neîndeplinirii uneia dintre condiţiile prevăzute la art. 9, lit. a) sau c), operatorul de transport rutier nu poate participa la acordarea autorizaţiilor CEMT pentru anul 2026.    
Art. 14. Calendarul
privind înregistrarea cererilor de solicitare, repartizarea şi distribuirea autorizaţiilor CEMT pentru anul 2026:
Solicitarile de alocare a autorizatiilor CEMT pentru anul 2026 se vor depune on-line, pe siteul https://cemt.arr.ro, secţiunea Cereri CEMT 2026, în perioada:

07 noiembrie 2025 – 17 noiembrie 2025, inclusiv.

În ziua de 18 noiembrie 2025, ora 00.00, aplicatia restricţionează accesul solicitanţilor CEMT 2025.
a).     În ziua de 24.11.2025, Comisia CEMT va afişa:

	           ● Lista nr. 1: Lista cu operatorii de transport care au solicitat autorizaţii CEMT pentru anul 2026, lista în care se regăsesc datele menţionate în cererea pentru acordarea de autorizaţii CEMT pentru anul 2026, anume:

•  operatorii de transport solicitanţi;
• adresa de mail dedicată pentru transmiterea, în format digital, a autorizaţiilor CEMT alocate;
•  parcul declarat/care îndeplineşte condiţiile CEMT pe fiecare categorie de vehicul;

•  numărul autorizaţiilor CEMT solicitate pentru fiecare categorie de autorizaţie CEMT;
•  restricţiile solicitate pentru fiecare categorie de autorizaţie CEMT;

•  respectarea, de către solicitant, a criteriilor de solicitare menţionate în art 13.

	b.      în perioada: 24.11.2025 – 27.11.2025 (ora 16.00):

	operatorii de transport pot depune contestaţii privitoare la lista mentionată Lista nr. 1, la Registratura M.T.I., intrarea  „G”;


	c.      în data de 02.12.2025:

	Comisia CEMT analizează aceste contestaţii şi va afişa soluţiile acestora.

	d.      în data de: 03.12.2025:

	Comisia CEMT va afişa Lista 2: Lista cu operatorii de transport rutier care îndeplinesc condiţiile pentru participarea la alocare CEMT 2026, 

în vederea afişării acesteia pe Internet pe site-ul www.mt.ro şi www.arr.ro. Lista respectivă este validată de Comisia CEMT. 

	Lista 2 cuprinde solicitanţii de la Lista 1 şi rezultatul contestaţiilor, verificată de Secretariatul Tehnic CEMT sub următoarele aspecte:

● îndeplinirea următoarelor corelaţii:

- restricţiile solicitate cu relaţiile contractuale restricţionate declarate;

- numărul de CEMT solicitate cu numărul de CEMT utilizate în 2025;

- numărul de CEMT care intră la alocare cu numărul de CEMT cedate; 

           ● îndeplinirea condiţiilor menţionate la art 9 c şi art 13.

           Totodată, Secretariatul Tehnic va verifica împreună cu R.A.R., în cazuri specifice în care Comisia CEMT, Secretariatul CEMT sau A.R.R. consideră necesar, încadrarea autovehiculelor menţionate de către fiecare operator de transport solicitant în categoriile admise la alocarea autorizaţiilor CEMT. 
         ii. pe baza analizei autorizatiilor bilaterale utilizate în anul 2025, va verifica, împreună cu A.D.R., gradul de utilizare a relaţiilor restricţionate pentru operatorii de transport solicitanţi; 
        iii. va urmări, pe baza raportărilor deţinătorilor autorizaţiilor CEMT, modul de utilizare a autorizaţiilor CEMT pentru anul 2025 precum şi relaţiile utilizate, în conformitate cu prevederile art. 13, pct d – Anexa 6.             

	

	f.
	în perioda: 04.12.2025 - 09.12.2025:
	

	
	operatorii de transport pot depune contestaţii privitoare la lista menţionată la pct f - Lista 2), la Registratura M.T.I., intrarea  „G”; 

	g.
	în data de: 15.12.2025:
	

	
	●   Comisia CEMT afişază soluţiile contestaţiilor mentionate la pct. f. 

	
	● Comisia CEMT alocă, prin procedură electronică, autorizaţiile CEMT solicitanţilor, în conformitate cu procedura stabilită la art. 10, alin. (2), lit. a) sau b), după caz. Cu această ocazie se realizează şi restricţionarea, prin aceeaşi procedură electronică, a autorizaţiilor CEMT atribuite fiecărui operator de transport rutier, în conformitate cu art. 10, alin. (5). 
Lista finală, cuprinzând operatorii de transport rutier, numărul autorizaţiilor CEMT şi restricţiile alocate va fi afişată în ziua de 15.12.2025, pe internet - site-urile: www.mt.ro, www.arr.ro, www.autorizatiiauto.ro.

	  i.
	începând cu data de 16.12.2025 autorizaţiile CEMT, pot fi solicitate pe site-ul dedicat al A.D.R.- SIAE, potrivit art. 15 din Norme.


Art 15 - Personalizarea autorizaţiilor CEMT alocate prin Sistemul CEMT DS:
Solicitarea de alocare a autorizațiilor CEMT pentru operatorii de transport care figurează în LISTA FINALĂ CEMT aprobată de Comisia CEMT - MTI, se face accesând aplicația SIAE gestionată de ADR, accesibilă la adresa de internet www.autorizatiiauto.ro 

Pentru obținerea accesului în SIAE, operatorul de transport care nu este înregistat sau căruia  i-a expirat certificatul digital de acces în SIAE, trebuie să completeze cererea de generare certificat digital – CONT NOU și să achite contravaloarea certificatului – detalii în secțiunea PLATĂ CERTIFICATE.

Operatorul de transport cu cont activ în SIAE, se va autentifica în sistemul SIAE și va accesa secțiunea ALOCARE CEMT, unde va completa formularul electronic pentru alocarea autorizațiilor CEMT. Formularul cuprinde informaţii privitoare la:

● adresa sediului social a operatorului de transport, existentă în baza de date SIAE, confirmată de solicitant şi care va fi utilizată în procesul de personalizare a autorizaţiilor CEMT alocate;
● numărul de autorizaţii CEMT pentru care se solicită alocarea;

● modul de dispunere a “liberelor” pe autorizațiile CEMT solicitate: în cazul în care solicitantul doreşte o anume dispunere, va încărca în SIAE, în cererea de alocare, eventuale observații privind dispunerea restricțiilor;

● dovada de plată a autorizațiilor CEMT pentru care se solicită alocarea, care va fi încărcată în SIAE înainte de salvarea cererii de alocare CEMT. 
Informațiile suplimentare legate de aceste aspecte sunt comunicate operatorilor de transport pe platforma www.autorizatiiauto.ro, în cadrul secțiunii CEMT.

În cazul în care solicitantul nu îndeplineste condiţiile pentru alocarea autorizațiilor CEMT, acesta va fi informat corespunzător, prin e-mailuri transmise automat din SIAE.

După verificarea informațiilor înscrise pe documentele de plată transmise de solicitanți și îndeplinirea condițiilor pentru alocarea autorizaţiilor CEMT, ADR va transmite către M.T.I. – D.T.R., Secretariatul CEMT, la ora 16.00 a fiecărei zile în care se înregistreaza cereri CEMT, prin mail şi apoi în format fizic, tabelul nominal cu cererile de alocare depuse, cereri care îndeplinesc condițiile de alocare şi în care sunt evidenţiate urmatoarele informaţii:

1.  datele de identificare ale solicitantului;
2. numărul autorizațiilor CEMT solicitate;

3. eventualele observații transmise de operatorul de transport privind dispunerea restricțiilor, consemnate de aceștia în cuprinsul cererii de alocare CEMT depusă în SIAE.

MTI, prin Secretariatul CEMT DTR, va realiza următoarele demersuri:

● va înscrie în Sistemul CEMT DS, solicitanţii care au primit autorizații CEMT. În acest scop, va transmite pe adresa de mail definită la înscrierea în sistemul ARR de alocare CEMT, credenţialele care vor fi utilizate în procedura de accesare, de către solicitanţi, a Sistemului CEMT DS, anume adresa de mail şi parola. Parola va putea fi schimbată ulterior de solicitant, în procedura de accesare a Sistemului CEMT DS;

●  va verifica logarea în Sistemul CEMT DS a solicitanţilor care au solicitat alocarea; 

● va transmite solicitanţilor, în format digital, autorizaţiile CEMT alocate: numărul de identificare, categoria: Euro V sau Euro VI şi restricţiile alocate fiecărei autorizaţii CEMT.

● DTR va verifica, prin Sistemul CEMT DS, existenţa, în contul solicitanţilor, a autorizaţiilor CEMT alocate acestora. 

● va transmite către ADR, la ora 15.00 a fiecărei zile în care se fac înregistrări în Sistemul CEMT DS, prin mail în format excel, situaţia autorizaţiilor CEMT alocate.

Art 16 - Cererile de suplimentare CEMT.
Cereri noi de solicitare depuse în cursul anului 2026.

1.  solicitările pentru cererile de suplimentare sau cereri noi de alocare se depun numai în format electronic, pe siteul dedicat: https://cemt.arr.ro, secţiunea Cereri CEMT 2026, începând cu 12 ianuarie 2026, utilizând sectiunea specială:

a. cereri suplimentare CEMT 2026 sau 
b. cereri noi CEMT 2026.
La înscriere, sistemul generează un număr de ordine al solicitării, număr care va fi luat în considerare în procedura de soluţionare a solicitării.
2. solicitările respective se analizează individual de către Comisia CEMT; 

3. îndeplinirea condiţiilor privitoare la alocarea autorizaţiilor CEMT- conform art. 9, parcul inclus la alocare şi numărul copiilor conforme valabile sunt cele din baza de date ARR din momentul analizării solicitării de către Comisia CEMT;
4. alocarea se face în funcţie de autorizaţiile CEMT şi restricţiile rămase nealocate.

5. Repartizarea autorizaţiilor CEMT în cursul anului 2026 se face de către Comisia CEMT periodic, de regulă în ultima săptămână din lună, operatorilor de transport rutier care îndeplinesc cerinţele prevăzute la art. 9, în ordinea cererilor de solicitare. 
Repartiţia va lua în calcul:

● numărul autorizaţiilor CEMT disponibile, la data respectivă, pentru a fi distribuite;

● numărul autorizaţiilor CEMT şi a restricţiilor solicitate;

● numărul autovehiculelor din parc, pentru fiecare categorie;

● justificarea solicitării respective; cererile noi nu trebuie justificate deşi motivarea solicitării         este utilă şi în acest caz.    
6. Comisia CEMT stabileşte modul de alocare a autorizaţiilor CEMT şi a restricţiilor pe relaţiile menţionate pentru alocările suplimentare din cursul anului 2026. 

7. Rezoluţia Comisei CEMT se publică pe siteul: www.arr.ro, www.autorizatiiauto.ro.

         Capitolul IV - Condiţii care conduc la:

● anularea valabilităţii autorizaţiei CEMT ● retragerea autorizaţiei CEMT
	Art. 17. Valabilitatea şi retragerea autorizaţiei CEMT

I. – condiţii care determină ca autorizaţia CEMT să fie considerată nevalabilă

	1) Autorizaţia CEMT se consideră nevalabilă dacă:

- detaliile de pe documentul digital CEMT, aşa cum este generat de Sistemul CEMT DS, nu corespund cu detaliile respectivei autorizaţii accesibile pe portalul web CEMT;

- autorizaţia nu este însoţită de fişierul digital sau copia tipărită a Documentului digital cu  informaţii despre cursă, generat de Sistemul CEMT DS;

- detaliile menţionate pe Documentului digital cu informaţii despre cursă, generat de Sistemul CEMT DS, nu corespund cu detaliile carnetului de drum corespunzător din portalul web CEMT;

- este utilizat de un alt operator de transport faţă de cel pentru care s-a emis autorizaţia respectivă.

	2) Autorizaţia CEMT se consideră nevalabilă dacă nu există înregistrările complete de pe carnetul de drum şi certificatele care atestă conformitatea cu tipul autiorizaţiei CEMT utilizate, ex: pentru „Euro V sigur” sau „Euro VI sigur”.

	3) Autovehiculele cu caracteristici superioare din punct de vedere al emisiilor şi siguranţei (ex. „EURO VI sigur”) pot utiliza autorizaţii CEMT pentru categoria mai puţin performantă (ex. „EURO V sigur”), în timp ce corespondenţa reciprocă nu este posibilă (ex. autovehicul „EURO V sigur” nu poate utiliza autorizaţia CEMT pentru autovehicule „EURO VI sigur”).

	4) Autorizaţia CEMT se utilizează pentru efectuarea transporturilor rutiere de mărfuri cu încălcarea prevederilor de la art. 4. (restricţii în utilizarea autorizaţiilor CEMT);

	5) autorizaţia CEMT se utilizează pentru derularea a mai mult de 3 curse consecutive, cu încărcătură, între statele CEMT, fără întoarcerea, în intervalul respectiv, pe teritoriul statului de înmatriculare, în conformitate cu precizările menţionate la art. 3, pct I. 

	6) nerespectarea obligativităţii de deţinere, la bordul autovehiculului, a autorizaţiei CEMT între:

	           ●
	punctul de încărcare <din momentul în care vehiculul este încărcat> şi punctul de descărcare al mărfurilor <până în momentul în care vehiculul este descărcat>, în cazul unei curse cu încărcătură, 

	●
	sau pe tot parcursul unei curse fără încărcătură care precede sau urmează unei curse cu încărcătură. 

	Respectarea condiţiei respective se face prin estimarea, de către autoritatea de control însărcinată cu controlul autorizaţiilor CEMT din statele parcurse, pentru operatorii de transport români şi de autorităţile de control din România, pentru operatorii de transport străini, utilizatori CEMT, în momentul controlului autorizaţiei CEMT aflată la bordul vehiculului, a timpului necesar parcurgerii traseului din punctul de încărcare/descărcare în punctul respectiv de control, între două curse efectuate cu aceeaşi autorizaţie CEMT.   


     II. – Condiţii de retragere, de către Comisia CEMT, a dreptului de utilizare a autorizaţiilor  CEMT atribuite operatorilor de transport rutieri români:

               1. în cazul utilizării insuficiente a acestora. 

Condiţia respectivă se consideră îndeplinită dacă în urma evaluării curselor raportate se constată că nu sunt respectate următoarele cerinţe minimale: 

cu fiecare autorizaţie CEMT repartizată s-au efectuat:

●  minim 2 curse lună (*) sau

●  minim 2.000 km lună;
(*) Prin exceptie, pentru anul 2026, ţinând seama de situaţia exceptională din zonă indusă de conflictul cu Ucraina, numărul minim de curse efectuate cu fiecare autorizatie CEMT alocată va fi stabilit de Comisia CEMT după analiza situaţiei statistice a curselor raportate electronic şi de istoricul solicitantului. 

2.  în cazul nerespectării instrucțiunilor privind completarea şi utilizarea autorizatiei CEMT digitale şi a carnetului de drum CEMT digital; 
     3. numărul curselor efectuate cu o autorizaţie CEMT nerestricţionată, pe teritoriul statelor care au introdus restricţii în utilizarea acestor autorizaţii (A, GR, I, RUS, H) reprezintă un procent de maxim 20 % din numărul total al curselor raportate; 
      4. 
autorizaţia CEMT s-a utilizat:

	 ● pentru derularea, în mod repetat şi nejustificat, de curse între statele membre U.E. unde, începând cu 01.01.2007, odată cu aderarea României la U.E., transportul internaţional de marfă este liberalizat; se probează, astfel, utilizarea ineficientă a autorizaţiei CEMT; 

	● pentru derularea, în exclusivitate, a transporturilor între aceleaşi două state CEMT, altele decât România (transport „ciclic”). Restricţia respectivă este aplicabilă în cazul în care un procent de minim 90 % din cursele raportate, pentru trei luni consecutive, sunt transporturi ciclice.


     5. operatorul de transport deţinător de autorizaţii CEMT:
	i.
	nu a utilizat autorizaţia/autorizaţiile CEMT repartizate şi nu a informat Secretariatul CEMT-MTI, în termen de trei luni de la repartizare Comisiei CEMT, în vederea redistribuirii lor altor operatori de transport;

	ii.
	în cazul în care operatorul de transport nu a respectat angajamentul asumat prin declaraţia menţionată la art. 13, pct (3) e, din Norme.

	
	În cazul în care consideră necesar pentru a asigura o bună alocare a autorizatiilor CEMT în cursul unui an calendaristic, Comisia CEMT, prin D.T.R. şi A.R.R. va verifica respectarea, de către operatorii de transport deţinători de autorizaţii CEMT, a condiţiilor iniţiale privitoare la parcul admis la alocare. În acest scop, la  solicitarea Comisiei CEMT, A.R.R. va transmite lista cu operatorii de transport care şi-au diminuat numărul de autovehicule deţinute, comparativ cu parcul admis la alocare. 

În cazul în care, în urma verificării menţionate anterior, parcul licenţiat, care îndeplineşte condiţiile de alocare CEMT, este mai mic decât parcul pentru care operatorul de transport respectiv a obţinut autorizaţia/autorizaţiile CEMT, Comisia CEMT va proceda la retragerea unui număr corespunzător de autorizaţii CEMT. 
Totodată, Comisia CEMT:

• va micşora, corespunzător, numărul de autorizaţii CEMT pentru care operatorul de transport aflat în situaţia de mai sus poate participa la alocare în anul următor;

• în măsura în care diminuarea parcului distorsionează, într-o măsura sensibilă, numărul de autorizaţii CEMT alocate, Comisia CEMT poate interzice accesului operatorului de transport respectiv la repartizarea autorizaţiilor CEMT pentru anul următor. 


       6. în cazul în care un operator de transport rutier comite încălcări repetate ale reglementărilor CEMT sau a falsificat oricare document privitor la utilizarea autorizaţiilor CEMT, pe baza deciziei Comisiei CEMT, operatorului respectiv i se interzice dreptul de a mai deţine autorizaţii CEMT pentru o perioadă de cel puţin doi ani (condiţie impusă de Ghidul CEMT). 
       7. Comisia CEMT analizează gravitatea fiecărei încălcări, stabilind sancţiunea care urmează să fie aplicată. 
Capitolul V

                 
                 Procedura de sancţionare a încălcărilor: 
Art. 18. Pentru operatorii de transport români:

Respectarea prevederilor prevăzute la art. 17, alin. (I) şi (II), se constată în trafic sau la sediul operatorilor de transport de către inspectorii din cadrul Inspectoratului de Stat pentru Controlul în Transportul Rutier – I.S.C.T.R.    

Notele de control întocmite cu această ocazie vor fi transmise Comisiei CEMT, prin D.T.R. – M.T.I., pentru a lua măsurile suplimentare de sancţionare impuse de Ghidul CEMT.

În cazul în care se impune anularea autorizaţiilor CEMT, inspectorii I.S.C.T.R. vor tranmsite D.T.R. – M.T.I. o copie a Procesului Verbal prin care se impune retragerea autorizatiilor CEMT, din care să rezulte şi motivul care a condus la decizia de retragere.    


D.T.R. – M.T.I. va anula autorizaţiile CEMT respective in Sistemul CEMT - DS; măsura respectivă va fi comunicată Secretariatului ITF/CEMT, în conformitate cu procedura specifică prevazută de Ghidul CEMT.
Art. 19. Pentru operatorii de transport străini:

(1) Constatarea neregulilor prevăzute la art. 17, alin. (I), se face de către:

●  inspectorii I.S.C.T.R.; 
● în punctele de frontieră de personalul cu atribuţii de control din Compania Naţională de Administrarea a Infrastructurii Rutiere S.A. – C.N.A.I.R. S.A, în conformitate cu reglementările în vigoare.

M.T.I. prin Secretariatul CEMT, va aloca fiecărei entităţi menţionate, credenţialele pentru logare în sistem; fiecare entitate va putea delega drepturi de acces în sistem pentru alţi imputerniciţi precum şi gradul de acces al acestora la rapoartele de control. 

Accesul în Sistem, modul de evidenţiere a controlului şi consemnarea sancţiunilor aplicate sunt menţionate prin tuturiale dedicate în Sistemul CEMT DS.

(2) În cazul în care s-a constatat că un operator de transport rutier străin a încălcat regulile de utilizare a autorizaţiilor CEMT prevăzute la art. 17, alin. (I), reguli adaptate tipului de autovehicul şi documentului aflat la bordul autovehiculului respectiv, operatorul de transport se consideră fără autorizaţie. În acest caz se aplică sancţiunile prevăzute de legislaţia naţională specifică.

	În cazul certificatelor EURO considerate false, C.N.A.I.R. S.A. sau I.S.C.T.R., dupa caz, va transmite la D.T.R.- M.T.I., în termen de 20 de zile de la data reţinerii, copia procesului verbal de reţinere împreună cu copia certificatului EURO considerat  fals.



În acest caz, autoritatea de control care a constatat falsul poate solicita organelor abilitate expertizarea certificatului EURO reţinut. Rezultatul expertizei, împreună cu originalul certificatului EURO supus expertizei, se va transmite la D.T.R. – M.T.I. 

(3) În conformitate cu prevederile Ghidul CEMT, în cazul operatorilor de transport străini D.T.R. – M.T.I. va transmite autorităţilor competente din statele CEMT de înmatriculare a autovehiculelor respective certificatele EURO reţinute, împreună cu informaţiile relevante, în termen de maximum 30 de zile de la data reţinerii certificatelor EURO, comunicând, totodată şi sancţiunile aplicate. 

  În cazul certificatelor EURO considerate false, pentru care s-a dispus expertizarea lor, după primirea raportului expertizei dispuse în acest caz, D.T.R. - M.T.I. va proceda la informarea autorităţilor competente din statul CEMT de înmaticulare a autovehiculului respectiv în conformitate cu procedura menţionată la paragraful anterior. 
  (4) Pentru a putea îndeplini cerinţele privind controlul utilizării autorizaţiilor CEMT impuse României prin Ghidul CEMT, D.T.R. – M.T.I. va constata, monitoriza şi alcătui banca de date privitoare la utilizarea autorizaţiilor CEMT, în conformitate cu art. 17, a sancţiunilor CEMT aplicate operatorilor de transport români pe teritoriul statelor CEMT precum şi a sancţiunilor aplicate operatorilor de transport străini pe teritoriul României, în scopul informării corespunzătoare a Secretariatului CEMT, a statelor CEMT implicate şi, după caz, a autorităţilor române şi operatorilor de transport români care fac obiectul sancţiunilor respective.      
CAPITOLUL VI
Procedura de anulare, înlocuire sau transfer a autorizaţiilor CEMT 
repartizate operatorilor de transport români
Art. 20. (1) Înlocuirea autorizaţiilor CEMT
Aprobarea înlocuirii unei autorizaţii CEMT trebuie fundamentată de solicitant şi aprobată de Comisia CEMT – MTI.

Înlocuirea se face cu respectarea condiţiilor prevăzute de Hotărârea Guvernului nr. 1173/2003 privind “atribuirea electronică şi distribuirea autorizaţiilor de transport rutier internaţional de marfă”. Autorizaţiile CEMT iniţiale care fac obiectul înlocuirii se anulează.
    (2) Alocarea autorizaţiilor CEMT din contingentul de rezervă se va face în limita stocului disponibil. 

   (3) Autorizaţiile CEMT care nu mai sunt utilizate de operatorii de transport rutier ca urmare a modificării condiţiilor iniţiale, în conformitate cu angajamentul asumat prin declaraţia pe propria răspundere, se anulează. Comisia CEMT repartizează, în locul acestora, din contingentul de rezervă, un număr echivalent de autorizaţii CEMT altor operatori de transport rutier, în conformitate cu prevederile art. 10, alin. (3) şi (4).  
Art. 21. Solicitările de transfer ale autorizaţiilor CEMT
de la un operator de transport la altul se aprobă de Comisia CEMT.

(1) Transferul autorizaţiilor CEMT se face în următoarele cazuri:

a. schimbarea adresei sau denumirii operatorului de transport, probată cu documente care să ateste modificările intervenite;

b. transferul unui număr de autovehicule de la un operator la altul, probată cu documente legale – închirierea nu intră în această categorie; autovehiculul sau autovehiculele care fac obiectul transferului respectiv au fost incluse în parcul cu care operatorul de transport iniţial a intrat la alocare;

c. preluarea, de către operatorul de transport solicitant, a unor contracte de transport de la operatorul de transport care cedează autorizaţia/autorizaţiile CEMT respective. Preluarea contractelor respective este asumată de solicitant prin declaraţie pe proprie răspundere.  
Transferul autorizaţiilor CEMT, în conformitate cu cele menţionate, se face prin depunerea la Registratura M.T.I. a unei solicitări de schimb (documentul nu este tipizat), în care se specifică motivaţia schimbului autorizaţiilor CEMT, împreună cu actele justificative menţionate la punctul (1). Solicitarea respectivă trebuie confirmată, prin semnătura, de operatorii de transport implicaţi în schimbul respectiv.


(2) în cazurile menţionate la punctul 1 c., se admite transferul unui număr de cel mult o treime din numărul de autorizaţii CEMT repartizate.
În acest caz, operatorului de transport care a cedat autorizaţiile respective:

• i se diminueză, pentru anul 2027, numărul de autorizaţii CEMT alocate la numărul autorizaţiilor CEMT rămase în stoc după cedare;
•  nu poate solicita alte autorizaţii CEMT pentru anul 2026.

•  în cazuri specifice care ţin de transferul „liberelor” alocate, Comisia CEMT poate impune, motivat, restricţii punctuale legate de transferul autorizaţiilor CEMT nerestricţionate pe anumite relaţii; 

(3) Nu este permisă:

 i.  cedarea unei autorizaţii CEMT primită de un operator de transport în urma unui schimb de autorizaţii; 

 ii. cedarea unei autorizaţii CEMT alocată unui operator de transport în urma suplimentării numărului autorizaţiilor CEMT alocate iniţial;  
iii.  nu se admite transferul autorizatiilor CEMT alocate operatorului de transport care nu sunt folosite pe o perioada mai mare de trei luni; 


iv. pentru anul 2026, nu se admite transferul autorizaţiilor CEMT care au „libere” de Rusia sau a „liberelor” de Rusia de la un operator la altul.


Art. 22. (1) Autorizaţiile CEMT 2026 alocate şi nesolicitate, nejustificat, în termen de 30 de zile de la alocare, vor fi anulate.
În acest caz, operatorii de transport rutier aflaţi în această situaţie nu mai pot solicita alte autorizaţii CEMT în cursul anului 2026. Comisia CEMT poate prelungi, în cazuri justificate, acest termen.
(2) Prin exceptie de la prevederile alineatului precedent, operatorii de transport cărora le-au fost alocate autorizaţii CEMT dar acestea nu sunt însoţite de un număr corespunzător de autorizaţii CEMT nerestricţionate pe anumite relaţii, pot solicita personalizarea unui număr diminuat de autorizaţii CEMT, număr corelat cu numărul autorizaţiilor CEMT nerestricţionate alocate pe relaţiile solicitate. La personalizarea autorizaţiilor CEMT, solicitanţii aflaţi în situaţia de mai sus vor specifica motivul pentru care solicită un număr mai mic de autorizaţii CEMT. Comisia CEMT va aloca, cu prioritate, ulterior, în cursul anului 2026, autorizaţii CEMT nerestricţionate pe relaţiile respective, solicitanţilor aflaţi în această situaţie.
CAPITOLUL VII
Condiţii particulare în gestionarea procedurii de alocare a autorizaţiilor CEMT 
Art. 23. Condiţii particulare care se au în vedere în alocarea autorizaţiilor CEMT 2026
	
	Operatorii de transport care în anul 2025:
	Cum vor fi admişi la alocare pentru CEMT 2026:

	a. I.
	au solicitat, nejustificat, personalizarea unui număr mai mic de autorizaţii CEMT decât cel alocat prin repartiţie electronică
	vor putea participa la alocare pentru anul 2026, cu un număr egal cu numărul autorizaţiilor CEMT personalizate pentru anul 2025; nu se includ în această condiţie, cazurile specifice menţionate la art. 22, punctul (2);

• poate solicita autorizaţii CEMT în cursul anul 2026

	a.II.
	Solicită nejustificat, predarea, nefolosite, după o perioda de 90 de zile de la alocare, unui procent de maxim ¼ din autorizaţiile CEMT alocate
	vor putea participa la alocare pentru anul 2026, cu un număr egal cu numărul autorizaţiilor CEMT rămase la dispoziţia solicitantului; nu se includ în această condiţie, cazurile specifice menţionate la 22, punctul (2);
• poate solicita autorizaţii CEMT în cursul anul 2026

	a.III.
	predau nefolosite, nejustificat, după o perioda de 90 de zile de la alocare, toate autorizaţiile CEMT alocate
	solicitantul intră la alocare CEMT 2026 pentru 1 autorizaţie CEMT pentru fiecare multiplu de 10 auto înscrise la alocare; 
• poate solicita autorizaţii CEMT în cursul anul 2026

	a.IV.
	nu solicită autorizaţiile CEMT alocate în anul 2025 şi nu justifică acest demers
	solicitantul nu intră la alocare CEMT 2026; 
• poate solicita autorizaţii CEMT în cursul anul 2026

	a.V.
	în cazul în care solicitantul a avut alocate, pentru anul 2025, un numar de autorizaţii CEMT şi, la personalizare, a solicitat, justificat, mai puţine autorizaţii CEMT decât cele alocate,
	• dacă solicitarea CEMT 2026 se referă la alocarea unui număr mai mic de CEMT decât cele solicitate pentru anul 2025 - intră la alocare pentru toate autorizaţiile CEMT solicitate în cererea de alocare CEMT 2026;
• dacă solicitarea CEMT 2026 se referă la numărul de CEMT alocate iniţial sau mai mare, se admite participarea la alocare pentru numărul CEMT solicitate pentru anul 2025;
• poate solicita autorizaţii CEMT în cursul anul 2026.

	a.VI.
	predau nefolosite, justificat, după o perioda de 90 de zile de la alocare; 
	• va intra la alocare cu un număr egal cu 1/2 din numărul autorizaţiilor CEMT alocate în anul 2025, dar minim 1 autorizaţie; 
• poate solicita autorizaţii CEMT în cursul anul 2026

	a.VII.
	în cazul în care numărul autorizaţiilor CEMT nefolosite, în conformitate cu raportările CEMT transmise, este mai mare de 1/3 din totalul autorizaţiilor CEMT alocate unui solicitant (clauza ţine seama de volatilitatea contractelor de transport din această perioadă); 
	acesta va intra la alocare în conformitate cu numărul autorizaţiilor CEMT utilizate, conform raportărilor; în cazul în care raporteaza zero curse, acesta va intra la alocare cu un număr egal cu 1/3 din numărul autorizaţiilor CEMT alocate şi raportate, dar minim 1 autorizaţie.

	a.VIII.
	în cazul în care solicitantul nu raporteză activitatea cu autorizaţiile CEMT alocate 
	solicitantul nu intră la alocare CEMT 2026; 
• poate solicita autorizaţii CEMT în cursul anul 2026 

	a.IX.
	Comisia CEMT, prin Secretariatul CEMT, va verifica, pe baza raportărilor CEMT, derularea contractelor de transport pe relaţiile restrictionate 
	În caz de inadvertente, Secretariatul CEMT va propune Comisiei CEMT anularea liberelor pe relaţiile restricţionate. 

	a.X.
	Comisia CEMT va analiza şi va solutiona toate cazurile particulare care nu au fost cuprinse în cazuistica de mai sus; rezoluţia va fi comunicată pe siteurile dedicate.


CAPITOLUL VIII

Raportarea activităţii derulate cu autorizaţia CEMT

Art. 24. (1) –  Odată cu introducerea Sistemului CEMT Digital (DS), nu mai este necesară raportarea curselor efectuate cu autoriaţiile CEMT; ele sunt gestionate de aplicaţia respectivă care generează, în timp real, detalii privind cursele efectuate cu autorizaţiile CEMT.

Sistemul CEMT – DS  nu permite Comisiei CEMT sau a personalului desemnat MTI să intervină în datele introduse de solicitant. 

 (2) - Ținând seama de obligația României, ca stat membru CEMT, de a pune la dispoziția Secretariatului CEMT de la Paris statistica utilizării autorizațiilor CEMT și evidențierea, astfel, a modului în care se respectă condițiile privitoare la numărul de curse efectuate în afara satului de înmatriculare, Direcția Transport Rutier din cadrul M.T.I. va prelucra informațiile furnizate de Sistemul CEMT – DS pentru operatorii de transport români, întocmind statistici privitoare la utilizarea autorizaţiilor CEMT de către operatorii de transport români, statistici utilizate pentru susţinerea intereselor operatorilor de transport români în restructurarea contingentului CEMT alocat României.


(3) Direcția Transport Rutier din cadrul M.T.I., va identifica, totodată, încălcările specifice Ghidului CEMT comise de operatorii de transport români pe teritoriul altor state și va propune Comisiei CEMT sancţiunile impuse de fiecare situaţie reclamată. Sancţiunile respective vor fi comunicate operatorului de transport precum şi Inspectoratului de Stat pentru Control în Traficul Rutier – I.S.C.T.R. pentru ducerea la îndeplinire a acestora, în conformitate cu prevederile legale. 

Art. 25. Cursele raportate care se iau în calcul pentru alocarea autorizaţiilor CEMT pentru anul 2026 sunt cele raportate până la data de prevăzută pentru înscrierea în programul de solicitare CEMT 2026: 17 noiembrie 2025.
CAPITOLUL IX

Dispozitii finale

Art. 26. Pe perioada aplicării prevederilor Metodologiei CEMT 2026, D.T.R. - M.T.I. poate aduce modificări, precizări sau clarificări privitoare la modul de utilizare a autorizaţiilor CEMT, pe baza deciziilor luate în cadrul Grupei de Transport CEMT şi a instrucţiunilor Secretariatului ITF.

Precizările respective se publică pe internet - site-urile: www.mt.ro, www.arr.ro, www.autorizatiiauto.ro.
Art. 27. Ţinând seama de noutatea Sistemului CEMT DS, D.T.R. - M.T.I. poate emite, pe perioada aplicării prevederilor Metodologiei CEMT 2026, în funcţie de situaţiile particulare aparute şi de clarificările propuse de Secreriatul ITF, note de aplicare a prevederilor Ghidul CEMT 2026 şi a Sistemului CEMT DS, care completează prezentele Norme.
Art. 28. Ţinând seama de rezultatul pozitiv al măsurilor de digitalizare iniţiate în domeniu,  Autoritatea Rutieră Română – A.R.R. va gestiona şi dezvolta, în anul 2026, împreună cu Comisia CEMT şi D.T.R. – M.T.I., aplicația electronică dedicată gestionării şi alocării contingentul naţional CEMT alocat României pentru anul 2026. Comisia CEMT – MTI poate aduce, pe parcursul anului 2026, modificări, precizări sau clarificări legate de buna functionare şi îmbunătăţire a programului respectiv. Toate aceste modificări, precizari sau clarificări vor fi aduse la cunoşiinţa celor interesaţi prin afisarea pe siteurile dedicate: www.arr.ro, www.autorizatiiauto.ro.

Art. 29. Comisia CEMT – M.T.I., împreună cu Autoritatea Rutieră Română vor intreprinde demersurile pentru integrarea aplicației electronice dedicată gestionării şi alocării contingentul naţional CEMT de la nivelul A.R.R., cu aplicaţia Sistemul CEMT DS, dezvoltată de ITF-CEMT. 

Art.  30.  Autorizaţia CEMT pentru transportul internaţional al efectelor de strămutare –      Anexa 7
1. Transportul internaţional al bunurilor personale ca efecte de strămutare se referă la transferul de mobilă sau alte efecte personale cu conţinut asemănător între locaţii situate în state diferite (se referă la locaţii rezidenţiale, comerciale sau asociate). Transporturile respective nu se supun Convenţiei CMR, ele nu ţin de desfăşurarea activităţii de agent economic.

2. Transportul internaţional al efectelor de strămutare nu se supune regimului de contingentare CEMT.
3. Transportul internaţional al efectelor de strămutare se derulează pe baza unei autorizaţii speciale CEMT (modelul este prezentat în Anexa 7). În cazul în care se solicită astfel de autorizaţii CEMT, Secretariatul CEMT – MTI va emite aceste autorizaţii solicitantilor pe baza unei cereri transmise Secretariatului CEMT – MTI, cerere care va cuprinde declararea, pe propria răspundere, a derulării transporturilor care se supun regimului efectelor de stramutare, a mentionarii perioadei pe care se deruleaza transportul respectiv precum şi numărul autorizaţiilor CEMT pentru efecte de strămutare necesare.

4. Secretariatul CEMT – MTI va transmite Secretariatului ITF/CEMT de la Paris lista autorizaţiilor CEMT pentru efecte de strămutare admise, cu data de valabilitate şi deţinătorul autorizaţiei. Autorizatiile respective sunt publicate pe siteul ITF pentru infomarea tuturor statelor CEMT.

5. Autorizaţia CEMT pentru efecte de strămutare poate fi utilizată de deţinătorul ei numai pentru transportul efectelor de strămutare între statele CEMT. Autorizatia nu permite cabotajul. 

Art.  31. Anexele nr: 1 - 10 fac parte integrantă din prezentele Norme metodologice. Prezentele Norme se publică pe site www.mt.ro, www.arr.ro şi www.autorizatiiauto.ro. 

